<classify> Banza Stone amefariki dunia jana saa nane mchana nyumbani kwao Sinza katika Manispaa ya Kinondoni jijini Dar es Salaam baada ya kuugua kwa muda mrefu.Kwa mujibu wa kaka mkubwa wa marehemu, Shaaban Masanja, Banza Stone alifariki dunia baada ya kusumbuliwa na ugonjwa wa kifua na fangasi ya kichwa kwa muda mrefu.Ni kweli Banza Stone amefariki mchana wa saa nane hapa nyumbani Sinza. Banza kuwa akisumbuliwa na kifua na baadaye kugundulika kuwa na fangasi ya kichwa, alisema Shaaban akimzungumzia mwimbaji huyo mahiri.Alisema taratibu za mazishi zilikuwa zikiendelea nyumbani hapo Sinza njiapanda ya Lion Hotel, na kwamba katika wosia wake, Banza Stone aliiasa familia yao kuishi kwa upendo.Anatarajiwa kuzikwa leo saa 10 jioni katika makaburi ya Sinza. ali Banza Stone aliyezaliwa mwaka 1972 na kuhitimu elimu ya msingi katika Shule ya Mnazi Mmoja jijini Dar es Salaam mwaka 1987, alianza taratibu kujihusisha na masuala ya muziki akiwa angali mdogo.Banza alianza muziki miaka 25 iliyopita, mara tu baada ya kumaliza elimu yake ya msingi kwa kujihusisha na muziki wa Hip Hop, enzi hizo walikuwa wakisikiliza katika redio. Wakati huo alikuwa na wenzake kama kina K One na Scoz Man.Wazazi wake waliweka pingamizi baada ya kuonekana muziki huo kuwa wa kihuni na mwaka 1990 aliamua kuanza mchakato mpya wa kuwa mcheza dansi, alicheza dansi kwenye maharusi na kupata fedha kidogo.Banza aliamua kwenda shule kusomea masuala ya muziki kwenye Chuo cha Utamaduni cha Korea, Korea Cultural Music Centre mwaka 1990 mpaka 1991.Baada ya kuhitimu cheti alianza kuimba katika bendi mbalimbali ikiwamo The Heart Strings, Twiga Band, Achigo Band kama mpiga ngoma, Afri-Swez na bendi nyingine ndogo.Alikuwa akidumu katika bendi kwa miezi kadhaa, kabla ya kuhamia katika bendi nyingine mpaka alipoingia katika Bendi ya The African Stars, Twanga Pepeta na kuijenga bendi hiyo barabara.Alijiunga na Chuo cha Sanaa Bagamoyo mwaka 2000 ambapo alipata mafunzo kwa miaka miwili, alipomaliza alitoka Twanga Pepeta na kwenda Tanzania One Theatre TOT na huko alijulikana zaidi kwa jina la Mwalimu wa Walimu japo hakukaa sana na kuamua kuanzisha bendi yake iliyokuwa ikiitwa Bambino Sound.Bendi hiyo ilidumu kwa miezi kadhaa tu, lakini ilivunjika kutokana na kutokuwa na uongozi mzuri na mwimbaji huyo mahiri alirudi African Stars na baadaye kuhamia Extra Bongo.Katika kipindi cha miaka 24 tangu aanze muziki wa dansi rasmi, haikuwa rahisi kwake kupata mafanikio, kwani alizunguka sana mpaka kuifikia bendi ya The African Stars Twanga Pepeta mwaka 1995.Banza Stone alipitia zaidi ya bendi tisa ikiwemo Rufita Band. Mwaka juzi msanii wa muziki wa kizazi kipya, Hamisi Ramadhani H-Baba aliamua kumshirikisha Banza kurekodi wimbo wake mpya wa Sina Raha.Banza Stone amewahi kutamba na nyimbo kadhaa zikiwemo Mtaji wa Masikini, Kumekucha, Elimu ya Mjinga, Angurumapo Simba Mcheza Nani na Falsafa ya Maisha. Amewahi pia kuimba vibao kadhaa vya taarabu ukiwamo Kuzaliwa Mjini na ule wa Play Boy.  <topic>: MICHEZO 